Papersnake/gushiwen huggingface dataset:
妙庭观
杨简（宋代）

古人所弃今人慕，不谓苏公亦世情。
此话若教天上听，定须笑倒董双成。
渊明图为邃庵先生题
邵宝（明代）

吾闻先生本是山中人，谁遣作吏随风尘。督邮迎送亦常事，浩然归兴凌秋旻。

孤怀每感孔明汉，一咏漫及荆轲秦。北窗午梦入寥廓，南山秋色争嶙峋。

昨非今是公自道，门前五柳年年春。柴桑彭泽才尺只，五老峰高隔彭蠡。

片帆朝挂暮及门，万古乾坤一江水。昔闻奇幻谷城石，又闻清激严陵滩，是谁为易谁为难。

菊松三径地虽小，鸿鹄千里天何宽。三南夫子今傅相，心期远在羲皇上。

君不见丁卯桥边山水深，江南春暮劳归心。风云天上济时了，我亦访公携我琴。
蒲蓆歌
艾性夫（元代）

君不见象床金缕黄龙须，翠帏茸毯红氍毹。
凝香燕寝环琼姝，茸物作恶常须臾。
能令王孙泣路隅，富贵不到山中臞。
霜空雁落寒陵肤，西溪女郎织春蒲。
作蓆眼肯涵清腴。发僧方丈供横铺。
苍烟翠雾不可摹，摩挲温厚便鹤躯。
高眠齁齁忘朝晡，远梦飒飒生江湖。
楮衾竹榻蒲为徒，观茸不足安有余。
更生九节寿老夫，百年与尔同卷舒，
清风傲兀超几蘧。
挽储华谷四首
卫宗武（宋代）

处晦心常乐，安贫节愈坚。
遗书订无极，妙蕴发先天。
扬子惟存宅，龟蒙宜有田。
阨穷身至泯，遗子独青编。
舟行送王琴所之澉州
黄庚（元代）

晨星寥落曙光浮，柳岸风轻送客舟。
万点远山重叠根，一江流水浅深愁。
淡烟茅店家家晓，白露枫林处处秋。
独倚蓬窗还自笑，此身漂泊愧沙鸥。
积雪示张翁
刘敞（宋代）

冥冥同云昼如墨，十日江城雪三尺。骐骥长鸣向朔风，鸿雁悲三困双翼。

此时穷巷多泥涂，念子衰年少筋力。时俗反称少壮贤，丈夫动与饥寒逼。

乘兴能枝筇竹来，煮鱼温酒浇胸臆。
点绛唇 贺四十五舅授室四阕 其四
廖行之（宋代）

年少清新，襟裾那受红尘污。还他礼数。莫遣衣冠粗。

拟倩东风，他逐轮蹄去。泠然御。飘飘仙趣。直到骖鸾处。
忽闻点易台泉出
邵宝（明代）

点易朱闻滴露研，忽传此地有原泉。莫言一滴无多水，点尽乾坤是尽年。
伊吾绝句 其十二
成书（清代）

走马儿郎手足鲜，靓妆少妇艳神仙。莫教尘涴新衣帽，转眼风光过小年。
子温侄用再闻诵新作突过黄初诗作十诗见遗辄勉强次韵 其九
张扩（宋代）

躬耕良苦辛，十亩手自锄。我穷分定耳，矧复怜封胡。

君今未三十，诗声殿黄初。后生要努力，勿及几杖扶。
遇雨放朝余至掖门方審戏呈同舍
宋庠（宋代）

诏恩蠲谒静朝扉，掀淖都街独未知。
同舍恣成庄蝶梦，可怜臣朔忍朝饥。
题渊明归来图
方回（元代）

人以心役形，方寸有所主。
陋巷足箪瓢，外物肯妄取。
心或为形役，饥肠内煎煮。
未必得鼎食，汤镬已烹汝。
渊明归去来，妙甚第三语。
自形役自心，何乃浪自苦。
此理一以悟，公相亦粪土。
而况折我腰，不过米斗五。
昨非谢督邮，今是睇衡宇。
易有不远复，艮曰止其所。
圣之清若和，高风夷惠伍。
懦立薄夫敦，仰止迈终古。
菩萨蛮
汪莘（宋代）

双。今晨果揭其一以来。因赋此为谢，并致后会之意

渔翁家住寒潭上。晓霜晚日时相向。三尺白鱼长。一双摇玉光。

前朝来献状。果慰携壶望。水月正商量。小桥梅欲香。
朱颜曲
沈一贯（明代）

朱颜非自换，良为箧镜欺。
箧镜终不发，朱颜终不移。
歌罢月在梁，影落阑干垂。
感君明月心，不弃秋风姿。
犹记覆耳发，挂君飘缨髭。
宛转结不解，烦君立移时。
沈千运旧居
张籍（唐代）

汝北君子宅，我来见颓墉。乱离子孙尽，地属邻里翁。

土木被丘子，谿路不连通。旧井蔓草合，牛羊坠其中。

君辞天子书，放意任体躬。一生不自力，家与逆旅同。

高议切星辰，馀声激喑聋。方将旌旧闾，百世可封崇。

嗟其未积年，已为荒林丛。时岂无知音，不能崇此风。

浩荡竟无睹，我将安所从。
贫病
丘葵（宋代）

贫与病相约，贫来病亦来。
有僧时馈药，无鬼敢输财。
酒债偿仍欠，医书阖又开。
安贫吾自爱，且遣病魔回。
铜柱辞
李宏皋（五代）

招灵铸柱垂英烈，手执干戈征百越。诞今铸柱庇黔黎，

指画风雷开五溪。五溪之险不足恃，我旅争登若平地。

五溪之众不足平，我师轻蹑如春冰。溪人畏威思纳质，

弃污归明求立誓。誓山川兮告鬼神，保子孙兮千万春。
送顾文海司马
刘宗洙（清代）

小试山城拂袖归，甘棠一树带朝晖。风流刺史留清泽，俊逸参朝换野衣。

五柳阴浓凭寄傲，七弦韵好可忘机。江干正击苍生望，肯把勋猷老钓矶。
依韵和马都官春日忆西湖寄陆生
梅尧臣（宋代）

时望前湖倚玉梯，云山横绝路东西。
只知远自穷芳草，不见高人在曲堤。
画榼寻春应醉去，旧朋怀昔欲魂迷。
海边燕子来无数，愿托双飞寄短题。
寄余仲逸昆仲
陈琏（明代）

闻道忠襄谱谍存，风流文采见诸孙。传家不坠诗书业，满邑咸誇孝义门。

谖草堂前来采服，紫荆花下列芳尊。怜君昆季多才俊，何日重逢共讲论。
冬柳次无锡钱茂才瀚生 其三
曹家达（清代）

青琐当年聚玉珂，侍臣待漏意如何。建章日暖莺花早，太液春深烟雨多。

是处垂青连上苑，一番新绿蘸恩波。无端遍地伤心色，化作樽前懊恼歌。
寄彭秋潭大令
李钧简（清代）

白云西望鹤南飞，江汉题襟旧纻衣。每忆故人为吏去，深知词客似君稀。

石颜峭处平开径，花气和时静庵扉。汉代循良多辅相，莫教容易赋山薇。
和停云
黄淳耀（明代）

密云在郊，𢡚其思雨。瞻望金台，道路修阻。倾盖得朋，孤琴载抚。

尔骖既停，我辀斯伫。有晦者学，千祀冥濛。我障我疏，如彼河江。

月出皎兮，谈话西窗。抗怀古初，掉鞅以从。春葩曜林，秋丧其荣。

子落华芬，孔思周情。于古有言，斯迈斯征。尊闻行知，以勖鄙生。

水有澄波，松无改柯。舆卫具矣，式鸣鸾和。嗷嗷苍生，望子实多。

我亦枕戈，如祖生何。
饮中达观
戴复古（宋代）

人生安分即逍遥，莫向明时叹不遭。
赫赫几时还寂寂，闲闲到底胜劳劳。
一心似水惟平好，万事如棋不着高。
王谢功名有遗恨，争如刘阮醉陶陶。
楚妃怨
王郁（金朝）

凉风绕树秋，长河络天碧。深宫悄无人，月暗莎鸡泣。
雨后十小绝以一雨洗残暑万家生早凉为韵 其一
章甫（宋代）

閒居何所宜，把酒策第一。石田今有秋，痛饮事可必。
木兰花慢（许侍郎奕生日十月二十四日）
魏了翁（宋代）

记北人骑屋，看龙首、许仲元。自拥节来归，持荷直上，谁与争先。拥官到头做彻，些儿欠缺便徒然。我爱庆元龙首，当春不逐时妍。

人生天地两仪间。且住百来年。数初度庚寅，未来甲子，尽自宽闲。太平竟须公等，终不成、造物谩生贤。拓取面前路径，著身常要平宽。
病起览镜二首
杨万里（宋代）

病起长新骨，居然非旧容。
眼添佩环带，腰减采花蜂。
对面不相识，何人忽此逢。
吾身无定在，更要问穷通。
山居
释文珦（宋代）

自为山居人，梦寐亦安佚。
颇谓龟六藏，全胜兔三窟。
性中信一真，身外无余物。
形谢即示已，谁能问埋骨。
端午命童采重
陈杰（宋代）

清薰一枕暑初炎，彩索年符懒重拈。
天上赐衣无媚骨，山中采重有长髯。
扶衰底要三年艾，用拙何嗟六日蟾。
惟有昌阳堪引寿，一杯泛玉不妨添。
送熊绣衣按东广便道省亲
孙绪（明代）

一鞭风采过家山，宦境人争羡此还。昼锦雅宜供戏綵，霜威暂破为承颜。

笙歌夜簇驩声永，杖屦春生乐意閒。明日便临东广路，琼崖矗矗水潺潺。
抒怀上歙州卢中丞宣州杜侍郎
赵嘏（唐代）

东来珠履与旌旗，前者登朝亦一时。竹马迎呼逢稚子，

柏台长告见男儿。花飘舞袖楼相倚，角送归轩客尽随。

独有贱夫怀感激，十年两地负恩知。
张制置珏第五十一
文天祥（宋代）

气敌万人将，独在天一隅。
向使国不亡，功业竟何如。
搭楼社
宋永清（清代）

丰城孤剑短，触目不胜愁。斥卤黄沙地，寒风白鹭洲。

野泉寒漱玉，海气静浮鸥。百里宵征早，黄昏到搭楼。
锦二首
郑谷（唐代）

布素豪家定不看，若无文彩入时难。红迷天子帆边日，

紫夺星郎帐外兰。春水濯来云雁活，夜机挑处雨灯寒。

舞衣转转求新样，不问流离桑柘残。

文君手里曙霞生，美号仍闻借蜀城。夺得始知袍更贵，

著归方觉昼偏荣。宫花颜色开时丽，池雁毛衣浴后明。

礼部郎官人所重，省中别占好窠名。
相和歌辞 子夜四时歌四首 夏歌
李白（唐代）

镜湖三百里，菡萏发荷花。五月西施采，人看隘若邪。

回舟不待月，归去越王家。
筠州送赵判院归九江
徐照（宋代）

相逢今半月，夜雨厌同闻。
远地长为客，还家极羡君。
诗低劳尽写，茶美许重分。
一马冲寒去，庐峰正雪云。
双桐生空井
刘炳（明代）

井上双梧桐，秋风易摇落。
绿叶堕鸣珰，清阴卷重幄。
纹甃生旅葵，银瓶响空索。
疏枝覆乌台，交柯临凤阁。
美人矜容仪，照影伤今昨。
铅华逐波逝，欢赏随年保行客攀辘轳，哀声隔帘箔。
记梦
邹浩（宋代）

廊庙知心独此公，夜来魂梦忽相通。密言新命非虚语，所以流传四海中。
送无梦道人先归甘露寺
许浑（唐代）

飘飘随晚浪，杯影入鸥群。岸冻千船雪，岩阴一寺云。

夜灯江北见，寒磬水西闻。鹤岭烟霞在，归期不羡君。
书郑亦山冷澹生活
黄敏求（宋代）

九陌红尘不肯居，携家租屋住西湖。
月香水影赓和靖，雨色晴光忆大苏。
诗比晚唐成冷淡，人如东野更清臞。
晴窗尽展芳编看，一片寒冰浸玉壶。
守岁即席漫赋
郑旻（明代）

禁城促漏迫青阳，客里传杯引兴长。佳节有怀惊爆竹，圣朝无补愧含香。

千门柳色寒将放，三径松阴日就荒。奔走界途筋力倦，独歌招隐立苍茫。
秋兴
王质（宋代）

有愿投金粟，无情上玉除。吾甘披短褐，君自曳长裾。

浥浥云生屋，涓涓水到渠。十难三四好，八九在閒居。
和曹宪金华山韵上李雁湖 其一
吴泳（宋代）

楚台快谈风，梁园骋歌雪。滥觞起九章，流波到七发。

雕空竟何事，如以纸帖月。巽岩锦褧衣，雁湖木霏屑。
寄龚漕六首
吴芾（宋代）

闻公新有帅垣除，一路逢人尽贺予。
瓜代得贤人尚喜，予心欢喜更何如。
归自明远醉中作
杜范（宋代）

觞豆论交今岂无，肺肝相与古来少。
我今宦游双溪上，一见为僚尽倾倒。
吏尘终日何没没，休汗有盟方皦皦。
点检春事今几何，残红满地纷不扫。
明远奇观雄此邦，倚栏一望云缥缈。
泼眼争光堤面流，伤心不尽天涯草。
文楸得失亦漫尔，投壶成败供一笑。
酒酣耳热声乌乌，语到难言心悄悄。
一切置之姑勿道，四时风月殊未了。
鬓华知复为谁老，我辈心事要论讨。
尚喜后会今有期，谁其识之有鸥鸟。
送楼伴张吏部还朝一首
刘一止（宋代）

中台缥缈神仙居，退朝往往联飙舆。追随五城十二楼，鞭鸾笞凤相嬉娱。

一一气貌清而腴，下哂山泽皆臞儒。虚堂夜直冷不寐，博极天上人间书。

去取小雅大雅诗，赓续二典窜禹谟。

尘凡岂得追步趋，梦境欲到犹趑趄。望郎何事飞轺车，东浮江淮绝句吴。

天令贱子得所图，邂逅实始迎郊墟。公不鄙我置坐隅，假以色笑安且舒。

乃知仙风自恢廓，不邀我敬怜其愚。从容自喜吐杰句，屏息侧听仍嗟吁。

朱弦疏越清庙奏，一唱三叹音有馀。何刘沈谢气力短，郊岛辈行不足奴。

惟公妙年擅场屋，一日声价腾八区。诸公贵人交荐达，帝以见晚惊严徐。

要津已复更步武，簪笔会直承明庐。颇闻细书问良苦，便觉风信催旋舻。

公归傥辨报明主，物色士类供时须。班公驺仆我不如，山林钟鼎端异途。

何王之门曳长裾，半生鼓瑟从吹竽。逝将争席朋樵渔，正恐不免饥见驱。

间关老矣尚耿耿，所觊肝胆从公输。他时门下有此客，中夜弹剑非无鱼。
立秋后一日池上杂兴 其四
张镃（宋代）

冰轮艳艳涌东墙，鱼触波纹破碎光。十万人家眠正熟，谁知凉满一胡床。
开岁半月湖村梅开无馀偶得五诗以烟湿落梅村为韵 其三
陆游（宋代）

梅花如高人，妙在一丘壑。林逋语虽工，竟未脱缠缚。

乃知尤物侧，天下无杰作。老我怀不纾，樽前几开落。
武陵桃源送人
包融（唐代）

武陵川径入幽遐，中有鸡犬秦人家。
先时见者为谁耶，源水今流桃复花。
皇后阁端午帖子
夏竦（宋代）

点画诸宫初献巧，裁缝中禁又迎祥。
周南永播河洲化，仰佐鸿明烛万方。
偈颂一百零二首
释绍昙（宋代）

野客吟残，月岩水落。
坐断白云，死不再活。
只将宗镜鉴惟心，法死重重添翳膜。
翳无药，光烁烁。
要识永明妙旨，更添香著。
姑苏即事
刘三吾（明代）

姑苏自王亦豪雄，藩屏东南一旦空。
使眷为谁归火底，俘囚何面见江东。
王封有愧非殊锡，死去无碑可表忠。
粳稻祇今谁阻遏，海门元与直沽通。
雨霁
蕴端（清代）

梅雨正凄凄，空庭入望迷。当门不见路，积水已成溪。

细草涵烟绿，垂杨覆槛低。晚晴无限好，白日挂檐西。
郑尚书新开涪江二首 其二
贾岛（唐代）

不侵南亩务，已拔北江流。涪水方移岸，浔阳有到舟。

潭澄初捣药，波动乍垂钩。山可疏三里，从知历亿秋。
留题诸罗十一番社
周芬斗（清代）

柴里烟光映水沙，穰穰妇子咏年华。尖山泉引禾田腴，更绕芳洲种落花。
和谢吏部铁字韵三十四首·送成彦尉邵武三首
邓肃（宋代）

山头枯木半生耳，山下琉璃剪碧水。
登山临水两超然，刻烛千碧对夫子。
我生也是不羁人，白眼望天人共嗔。
相逢赖有知音鲍，挥麈不疑咳唾真。
子今更与竹林绝，我独凄然守株拙。
望公声誉腾九天，不惟去作铮铮铁。
吴江五首 其一
李纲（宋代）

重过松江忆旧游，依然风景照行舟。危桥跨水虹垂影，高阁凭虚蜃吐楼。

渺渺冲烟归钓艇，轻轻点浪舞沙鸥。暮天横笛江村起，激烈能令逐客愁。
寿安南国王
黎崱（元代）

明河秋露照华篸，天雨仙花优钵昙。恩重鹏程转溟北，丹成鸡犬在安南。

长生籍内千秋八，善乐堂中七月三。白发门徒珍重意，流霞拍手借春酣。
立春七 其七
刘克庄（宋代）

存五千篇吟笔老，加三百户赞书新。官分綵胜簪华发，僧送乌薪煖曲身。
寄沈吕生大令
朱秉成（清代）

浇愁谁解脱金貂，家世文章重六朝。八九气吞云梦泽，两三人对雨风宵。

人间彩笔诗无敌，天上红墙恨未消。最是伤神逢客里，君应珍重旧时腰。
乍归九首 其三
刘克庄（宋代）

北戍边城下，南游瘴海头。不知天地内，何处可逃愁。
满江红 家兄倾背后诸君见慰重叠恤其衰病有踰量之奖含泪作此答之
王夫之（明代）

丁宁千遍，教绾住、一枝飞絮。柰伶仃、孤燕归来，黄昏自语。

纵使伶条堪系马，栖鸦风冷斜阳暮。问前时、流水绕桃花，今何处。

沤已散，难重聚。镜已破，难重觑。听子规唤道，不如归去。

他日天台花再发，人间自有刘郎遇。便痴迷、蝶梦不教醒，终无趣。
重过瑞金江
吴浚（宋代）

水瘦滩声健，天寒霜意新。
犬牙舟过石，鱼贯路行人。
到眼心应识，回头迹易陈。
时平刀剑息，失喜问遗民。
蝶恋花
陈从古（宋代）

日借轻黄珠缀露。困倚东风，无限娇春处。看尽夭红浑漫语。淡妆偏称泥金缕。
不共铅华争胜负。殿后开时，故欲寻春去。去似朝霞无定所。那堪更著着花雨。
新月
许飞云（清代）

远望云山暮霭浮，初生纤魄挂南楼。树头宿鸟惊弓影，水面游鱼怯钓钩。

淡淡画眉微有恨，深深学拜便含愁。广寒风动银河浅，罗袜新裁夜出游。
上巳日州园东楼
蔡襄（宋代）

地上多於枝上花，东楼凝望惜年华。
潮头正对伍员庙，燕子争归百姓家。
粉箨渐高山径笋，绿旗初展石岩茶。
流芳自与人兼老，樽酒相逢莫重嗟。
静海夜泊偶成
曹义（明代）

昔年曾此驻扁舟，今日重过忆旧游。明月异乡人独自，邮亭依旧对寒流。
舟行遣兴五首 其五
汪藻（宋代）

渺渺竟何向，滔滔难与论。雁书鸣笛野，雪缟过帆村。

夜寂人谁语，江流月自存。莫令漂泊梦，千里到脩门。
萧器之小饮诵王舒公药名诗因效其体
孔平仲（宋代）

萧郎嘉客近远志，把酒劝宾郎半醉。自然同类易相投，官守从容况无事。

清晨曲糵寒有力，倒洒金钟乳花滴。十分蘸甲香且醇，不觉昏黄连夜色。

雀噪乌栖奈晚何，匆匆白日若飞梭。青青百草霜已歇，墙阴浅白微轻雪。

庭梅香腻粉苞解，岁律将旋复花发。

铜壶泣水银箭短，漏声断续随风远。起视天南星斗稀，蟾蜍已黑牵牛低。

知子多情惜分散，山公酩酊自当归。
铜人捧露盘引（凌歊）
贺铸（宋代）

控沧江。排青嶂，燕台凉。驻彩仗、乐未渠央。岩花磴蔓，妒千门、珠翠倚新妆。舞闲歌悄，恨风流、不管余香。

繁华梦，惊俄顷，佳丽地，指苍茫。寄一笑、何与兴亡。时船载酒，赖使君、相对两胡床。缓调清管，更为侬、三弄斜阳。
和虞仲房潼川运使韵
袁说友（宋代）

西湖樽俎忆风流，今日樯乌过我州。
万里相忘嗟又别，九华何惜更同游。
中郎有了新镌石，小子无言只点头。
及此公余多暇日，为君作计且邀留。
余与李廌方叔相知久矣领贡举事而李不得第愧
苏轼（宋代）

与君相従非一日，笔势翩翩疑可识。
平时谩说古战场，过眼终迷日五色。
我惭不出君大笑，行止皆天子何责。
青袍白纻五千人，知子无怨亦无德。
买羊沽酒谢玉川，为我醉倒春风前。
归家但草凌雪赋，我相夫子非癯仙。
感春
李复（宋代）

桐花开最晚，香泛已羃羃。
高榆散枯钱，狼藉走荒陌。
闻歌情亦散，对酒意不怿。
非伤春遽回，第觉老相逼。
愿诉东皇君，抚辔留归迹。
百年虽无多，亦稍缓偪侧。
宿栖云庵
李德（明代）

石室凝紫烟，空涧悬石乳。阴崖含风泉，终日洒飞雨。

临流结精舍，六月不知暑。道人养清虚，适与高僧处。

垢净俱已忘，孰为舍与取。诸幻既远离，白云日相与。

何当谢时人，来作尘外侣。
倚柱吟
四锡（宋代）

暮春惨惨黄昏雨，零落樱桃斜掩户。
未张灯火帘幕深，楼阁巢掩闻燕语。
昔时常说长安好，而今厌走长安道。
苏秦辨说长卿才，自笑功名胡不早。
人悄悄，倚柱时，
情脉脉，无人知。
怜春惜远情不尽，斜雨兼花湿衣。
题画扇
李之仪（宋代）

白颊饶春思，梅梢喜可知。声声催烂漫，定是雪晴时。
府江棹歌十二首 其四
顾印愚（清代）

江口逶迤百里间，麦苗风里见彭山。玻璃江截红花堰，围著蟆颐作玉环。
采桑子·昭阳忆得神仙侣
冯延巳（五代）

昭阳忆得神仙侣，
独自承恩。
水殿灯昏，
罗幕轻寒夜正春。
如今别馆添萧索，
满面啼痕。
旧约犹存，
忍把金环别与人。
狄仁杰
侯让（明代）

牝鸡声里夜茫然，唐室无人鼎欲迁。太子十年恩遣日，祖君一语力回天。

奸谀似草锄将尽，国祚如丝断复连。若论中兴诸将相，此翁勋业合居先。
游玉泉华严寺
倪岳（明代）

门外寒流浸碧虚，玉泉山上老僧居。芙蓉云琐前朝殿，耶律诗存古洞书。

曲涧正当虹饮处，好山相对雨晴初。笑攀石磴临高顶，浩荡天风袭翠裾。
句 其二
孙道绚（宋代）

大虚万籁息，人散一帘斜。
题索笑亭 其一
许及之（宋代）

江南气候宜，冷蕊破寒枝。能共巡檐笑，何妨受雪吹。
送僧归故庐
释德洪（宋代）

投名新入社，卧病偶思归。渡涧脱芒屦，扶藤下翠微。

寒松犹带雨，瘦骨不胜衣。若见翁钻纸，当施百丈机。
季冬望过蕉溪
张天赋（明代）

密云山顶生，我在云中行。白石扣牛角，黄鹂飞玉京。

乖厓瘦霜行，齐云绚朱楹。飞泉断复续，峻坂陂半平。

愁云暗越山，朔风吹楚城。乳鸦古木栖，水鸟寒塘鸣。

红颜叹落落，白发悲惺惺。徘徊岁将暮，惆怅衣未更。

策驴入长沙，折腰悬青萍。半生历江山，随处询姓名。

蠛蠓人所惜，鹪鹩分何争。临风发长叹，聊以白我情。
成居竹有诗见寄因郯九成行用韵答之
张翥（元代）

归隐山林叹未能，强支世故力难胜。少狂欲作追风骠，老退还难被冻蝇。

客赋有愁逾万斛，兵厨无酒可三升。与君为结东家社，珍重衰年护寝兴。
颂古一百首
释智愚（宋代）

好将真法供如来，花在幽岩险处开。
一夜狂风吹欲尽，落英无数点苍苔。
二妃庙
李邦彦（宋代）

苍梧杳霭迷遐躅，晚云愁入修眉绿。薰风不动五弦空，清血斑斑在山竹。
江村
黄承吉（清代）

商秋木叶早辞柯，寂寞江村夜独过。蟹簖月明微有露，渔舟风独不关波。

萧萧鸿雁来何远，落落星辰望转多。自喜诗篇频野获，间情天付与吟哦。
宿水西寺
程敏政（明代）

匆匆行李欲趋朝，更向山中住一宵。野衲似惊来旧雨，舟人相庆得新潮。

行分晓色钟初动，睡足春风酒半消。前路不堪为别处，浦云江树隔河桥。
梅花集句 其一九九
李龏（金朝）

无处写幽怀，前山雪未开。一阶春草碧，偶到树边来。
南山寺二首 其二
孙觌（宋代）

安心是药本非禅，遇胜欣随意所便。嚼蕊拈花身老矣，穿云涉水思茫然。

行逢酒伴操觚去，倦憩僧窗借榻眠。寄语桃源问津者，人中今是地行仙。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其十
蒲宗孟（宋代）

诗社久零落，所传毛郑馀。先生守章句，后辈老虫鱼。

大义谁窥觑，微言尚阔疏。烦君来就索，但恨未成书。
次韵杨秉中县尹春日病中述怀 其八
林弼（明代）

南国江山旧，东风红紫新。醉来忘避地，老近怕逢春。

曾是菊松主，还如草莽臣。无穷怀古意，清泪满衣巾。
次韵奉酬黄泰之状元见寄
喻良雄（宋代）

千佛经中第一人，明光前殿奏雄文。
论心讵止称三益，识面端雄胜百闻。
畴昔清谈如扣玉，只今佳句欲凌云。
高情已出苏州右，未用清香扫地焚。
大笑菊 其二
史铸（宋代）

晚节敷华性异常，黄冠白羽道家妆。料应识破荣枯事，独对秋风笑一场。
宿长芦寺方丈
范成大（宋代）

塔庙新浮水，汀洲旧布金。
聊恁一苇力，与障万波侵。
帆影窥门近，钟声出院深。
夜阑雷破梦，欹枕听潮音。
再用前韵集句
赵必象（宋代）

忽忆故人天外去，感君赠我琼瑶枝。
世间好名无人共，郎罢吟诗囝和诗。
出城
李贺（唐代）

雪下桂花稀，啼乌被弹归。
关水乘驴影，秦风帽带垂。
入乡诚可重，无印自堪悲。
卿卿忍相问，镜中双泪姿。
次东坡先生韵 其二
张孝祥（宋代）

人鱼不相及，挂颊以香饵。因循十年错，归计觉今是。
上年九日姚子芗招饮犬河月夜舟行六首 其二
金锷（清代）

挂帆今夜好风多，莫问云涛几曲过。鸡犬不闻烟树远，却疑船已近银河。
求图记古字于何老渔
释居简（宋代）

古意荡不反，古声今亦亡。一期甜画贵，几个淡交长。

马去有时反，豹饥无处藏。刘郎鬓先老，犹得访何郎。
和念一弟诗韵
彭汝砺（宋代）

事如车转轴，日夜不曾周。固各有分定，疑皆非本谋。

能鸣君似雁，不系我为舟。扰扰胶胶者，怜渠不自由。
题尚仲良画鹭卷沧江雨疏疏，翻飞一春锄。
张以宁（明代）

老树如人立，欲下意踌躇。
明年柳条长，遮汝行捕鱼。
古寺寻花
婷（明代）

春深古寺燕飞飞，深院重门客到稀。
我正寻花花尽落，寻花还为惜花归。
赋未见君子忧心靡乐八韵寄李师载 其一
黄庭坚（宋代）

同升吏部曹，往在纪丁未。别离感寒暑，岁星行十二。

我惭鸡荩谷，子叹天且劓。空馀山梁期，尚不昧初志。
云渡上人别久过访肯示近诗喜而有作
黄淳耀（明代）

筏师别我岁屡改，勇割天亲住南海。黑风罗刹不得侵，一片袈裟作重铠。

今年瓢钵来叩关，乃知筏也归吴山。为言海浪大如屋，金毛玉髻何时攀。

却到吴山访耆宿，有茅可诛笋可斸。巢乌聒聒竞栖檐，猛虎依依来暖足。

以兹卓锡在山腰，忽忆遗民是故交。一宿人间桑树下，他年候汝虎溪桥。

我听师言深感叹，老我犹歌白石烂。欲依佛日未离家，空误儒冠难靖乱。

师言此事且勿论，留诗一卷清心魂。诗心禅骨良有以，得似冰梨沁牙齿。

江南昔有泐季潭，君步前人从此始。
沁园春（代人上吴履斋集贤寿）
张榘（宋代）

绿野归来，筇杖角巾，岂不快哉。有清泉白石，东西岩岫，翠阴红有，高下楼台。况是蕤宾，槐庭暑薄，照眼葵榴次第开。轻熏里，翦香蒲为寿，一笑传杯。

栽培。多少英材。更霖雨、看看遍九垓。算支撑厦屋，正资梁栋，调和钧鼎，须用盐梅，旒冕兴思，搢绅颙望，应有天边丹诏催。依还是，为苍生一起，重位元台。
送枣阳军使刘似之兼枣阳令
姜特立（宋代）

四方男子志，当在壮年时。
民社非轻异，才猷且小施。
附庸今列邑，大国古称随。
莫谓朝廷远，行看召驿驰。
泛舟观桃花五首 其二
陆游（宋代）

桃源只在镜湖中，影落清波十里红。自别西川海棠后，初将烂醉荅春风。
和叔才岸傍古庙
王安石（宋代）

树老垂缨乱，祠荒向水开。
偶人经雨踣，古屋为风摧。
野鸟栖尘座，渔郎奠竹杯。
欲传山鬼曲，无奈楚词哀。
豫章旅寓寄家书
龚璁（清代）

为客无时了，今朝独远归。还愁三径晚，自笑此身非。

酒醒乡关远，镫残晓角微。题书频雁翼，为扫故园扉。
开窗
汪若楫（宋代）

草色侵书绿，依山多得阴。
月高猿挂树，惊起夜栖禽。
田家
缪宝娟（清代）

数椽茅屋野人家，落落疏篱一径斜。山雨欲来林鸟寂，蜻蜓飞上水荭花。
溪次
赵汝谠（宋代）

雾开辨石色，日出还溪光。午炊苍林间，暮宿寒沙傍。

山径叶自下，泠然若飘霜。鸟雀静四野，田家已冬藏。

我车独未停，王命严所将。瞻云惧霰集，明复踰崇冈。
第一峰诗
张矩（宋代）

穿云踏月登茅岭，一阵西风吹客衣。松俨立兮如伏，山周回兮若帏。

竹泉清可鉴，苔石坐忘归。鹤唳空霭，猿啼翠微。白露下，碧烟飞。

适意，忘机。歔，欷。
踏莎行·孤馆深沉
佚名（宋代）

孤馆深沉，晓寒天气。解鞍独自阑干倚。暗香浮动月黄昏，落梅风送沾衣袂。待写红笺，凭谁与寄。先教觅取嬉游地。到家正是晚春时，小桃花下拼沉醉。
将命使北始渡瓜步江诗
庾信（南北朝）

校尉始辞国。
楼船欲渡河。
輴轩临碛岸。
旌节映江沱。
观涛想帷盖。
争长忆干戈。
虽同燕市泣。
犹听赵津歌。
和吴冲卿鸦鸣树石屏
王安石（宋代）

寒林昏鸦相与还，下有跂石苍孱颜。
曾於古图见彷佛，已怪刀笔非人间。
君家石屏谁为写，古图所传无似者。
鸦飞历乱止且鸣，林叶惨惨风烟生。
高斋日午坐中见，意以落日空上行。
君诗雄盛付君手，云此非人乃天巧。
嗟哉浑沌死，乾坤至，造作万物丑妍巨细各有理。
问此谁主何其精，恢奇谲诡多可喜。
人於其间乃复雕鑱刻画出智力，欲与造代追相倾。
拙者婆烫尚欲奋，工者固已穷夸矜。
吾观鬼神独人意异，虽有至巧无所争。
所以虢山间，埋没此宝千万岁，不为见者惊。
吾又以此知妙伟之入在百世後，造始乃与元气并。
画工粉墨非不好，岁久剥烂空留名。
能从太古到今日，独此不朽由天成。
世人尚奇轻货力，山珍海怪采掇今欲索。
此屏後出为君得，胡贾欲价著不识。
吾知金帛不足论，当与君诗两相直。
揖仙阁
王安石（宋代）

结阁揖仙子，疏塘临隐扉。
水花红四出，山竹翠相围。
云度疑軿下，凫惊恐舄飞。
蜀姜宁可恃，投钓此忘归。
即事三首
刘克庄（宋代）

陌上鸣钲夜向晨，缀行花锦照城闉。
湔裙未免多游女，舍耒深忧有惰民。
史载孝娥今列祀，骚云帝子没为神。
腊傩固匪儒家法，居鲁安能异鲁人。
和王文举玉台体
贺铸（宋代）

南城空目送，西馆断心期。
悬知今夜思，明灯半下帷。
咏桃花菊一章
陈东（宋代）

潘郎尝望尘，陶令亟避俗。
胸中定何如，清浊在一瞩。
河阳艳桃春，彭泽郁秋菊。
所好邈如许，二子殊品目。
诗人易评量，忍使混衡斛。
当使冰鉴磨，要遣须眉烛。
勿容脂粉姿。滥入珪璋录。
神仙真渺茫，浪说武陵谷。
不如临清潭，饮水乐自足。
谁令春雨红，点污秋株绿。
寒根岂无知，风霜怒应蓄。
令尹非安仁，腰带肯轻束。
脱巾漉酒浆，黄花泛新馥。
四香花图
释居简（宋代）

虚空讲得四花飞，更著鲜风款曲吹。直至如今无复见，笑凭子墨写新奇。
和刘后村梅花百咏
方蒙仲（宋代）

惆怅庭前三树株，十年依旧一锥无。
从今只作梅生活，底用江头千木奴。
山居八首 其一
陆深（明代）

十旬高卧画楼东，曲曲阑干面面通。远暝欲成梅子雨，晚凉初动楝花风。
风木慈乌图为李侍御旻题
柯潜（明代）

木萧萧，风烈烈。上有慈乌栖复惊，返哺无由夜啼血。

李家孝子惊之谩愁绝，白首双亲嗟死别。昔年亲在未作官，家贫何以为亲欢。

如今有禄供甘旨，亲掩泉台呼不起。呼不起，将奈何，寒云碧草山之阿。

逢人欲语泪先下，流作沧江千顷波。总教风停木静乌飞去，孝子愁心终不磨。
送刘式洛中觐省
贾岛（唐代）

晴峰三十六，侍立上春台。同宿别离恨，共看星月回。

野莺临苑语，河棹历江来。便寄相思札，缄封花下开。
居庸关
梅文明（清代）

万折千回总是山，当山拔地起雄关。牛眠废堠烽烟靖，马上盘陀进退难。

百雉插天云漠漠，一沟界道水潺潺。不堪重问前朝事，断镞沉沙夕照殷。
深瀹既聚用前韵示之并示侄溥
陈著（宋代）

吾将语汝汝来前，勿听吾方藐藐然。
君子最难端造处，人心易失本来天。
须知妻系家兴废，自有人分行丑妍。
三世一门诗礼在，莫教春意有穷年。
辛酉大雪戏成十诗以千山鸟飞绝万径人踪灭为韵 其九
周麟之（宋代）

千骑射猎军，一蓑垂钓翁。寒江与旷野，得意应无穷。

顾我俱未暇，缓步聊倚筇。惜此连璐白，涴以鸡犬踪。
偈颂二十五首 其四
释智愚（宋代）

金风吹落叶，玉露滴清秋。叵耐寒山子，无言笑点头。

既能明似镜，何用曲如钩。
宫词 其七十六
赵佶（宋代）

钿筝百宝间生辉，玉柱成行雁自飞。对酒仙姿时一按，十三弦上迸珠玑。
句
宋太宗（宋代）

好事尽输纯与直，谩劳颊舌涌如泉。
广成子寿图
王鏊（明代）

青山重重，白石齿齿。长松阴阴，濯濯清泚。中有至人，绿发方瞳。

似广成子，降于崆峒。群仙何来，蓬莱之岛。酌彼琼浆，后天难老。

愿分馀沥，及此下民。吴门之隐，僖敏之孙。七十年间，阴功在人。

翱翔艺苑，及今白首。何以祝之，冈陵山阜。
聚八仙
许及之（宋代）

高可侪琼树，低聊拟聚仙。亲看临汝种，见此不生年。
喜迁莺 赐大将军韩夷耶 以上三首见＊史卷八
完颜亮（金朝）

旌麾初举。正＊＊力健，嘶风江渚。射虎将军，落雕都尉，绣帽锦袍翘楚。怒磔戟髯，争奋卷地，一声鼙鼓。笑谈顷，指长江齐楚，六师飞渡。此去。无自堕，金印如斗，独在功名取。断锁机谋，垂鞭方略，人事本无今古。试展卧龙韬韫，果见成功旦莫。问江左，想云霓望切，玄黄迎路
怀天迪
佘翔（明代）

忆昨看花醉草堂，风流吾党擅词场。千秋一附青云色，中夜频词白露章。

愁满关山逢雨雪，梦来故旧倒衣裳。论文尊酒知何日，独立孤村送夕阳。
赠汪君得冠服诗
尹台（明代）

买断清溪十里浔，结庐长占古潭阴。共誇卓氏车僮盛，何似朱潭计策深。

白发冠簪新宠数，青春桃李旧家林。悬知谢却樊笼绊，翠壁丹梯从尔寻。
庄周梦蝶
庄子（先秦）

昔者庄周梦为胡蝶，栩栩然胡蝶也，自喻适志与，不知周也。俄然觉，则蘧蘧然周也。不知周之梦为胡蝶与，胡蝶之梦为周与？周与胡蝶，则必有分矣。此之谓物化。
桑茶坑道中八首
杨万里（宋代）

下山入屋上山鉏，图得生涯总近居。
桑眼未开先著椹，麦胎才茁便生须。
次韵世美游嵩山
邹浩（宋代）

肇分五岳尊，上帝委奇石。维嵩据地中，屹立万仞壁。

远与四镇殊，式应土圭测。有人仰崇高，坐厌拘名迹。

邂逅天际来，骅骝脱车轭。将圣祭泰山，此心岂悬隔。

扰扰尘土中，一朝复一夕。闻君有风期，欣然双蜡屐。

焉知马足非，迥隔千峰碧。古人亦多端，相望托幽寂。

法音动山灵，松栝惟所适。寄径登显途，自恃捷无敌。

遗辙谅未泯，一一可游历。借问去来人，谁堪比心迹。
金山
饶方（宋代）

地将灵气吐林峦，至宝曾淘瓦砾间。
若把图经重校定，此山宜唤作金山。
句
李曾伯（宋代）

每恨从来欠机会，却怜今代少英雄。
三用韵 其一
牟巘（宋代）

雪中饶有百般佳，却似绸缪困约家。老病自应馀菜色，风骚犹未合梅花。

背暄拟向田翁觅，面少时闻儿女誇。可是年来四不出，也随笭箵傍南涯。
索友有赓和
冯时行（宋代）

诗债迟迟不见还，只缘草赋动天颜。
一挥可但难加点，三得何消更索斑。
余力自知过我辈，新篇不合是君悭。
风流来往无多日，肯与吾曹作两班。
席上有举吕居仁诗者因次其韵示坐客
陆游（宋代）

是身如鼠穴太仓，七十始办求深藏。
扶衰复拜求旧诏，入对讲殿瞻顒昂。
期年蒙恩许谢病，家居更辱乡党敬。
今夕不醉无庸归，此老余年君所知。
和浑兴庵超然即事韵
张继先（宋代）

自得逍遥趣，从来乐静居。
水边红杏小，烟外翠篁疏。
有物真常应，忘形内本虚。
人间役尘虑，到此尽消除。
题胡百宜以谨诗词集
黄锡朋（清代）

鹤立鸡群意洒然，飘飘仙翮起青田。吟残秋雨甘尘蠹，吹借春青笑纸鸢。

珍重人生三可惜，唏嘘才命两难全。杜陵已老宗之美，玉树珊柯尚少年。
次韵南轩喜雨 其四
张孝祥（宋代）

使君保障仍茧丝，可怜民屋如罄垂。今朝一雨秋事了，便可高咏丰年诗。
菩萨蛮 其一
舒亶（宋代）

楼前流水西江道。江头水落芙蓉老。画鼓叠凉波。凭栏颦翠娥。

当年金马客。青鬓芦花色。把酒感秋蓬。骊歌半醉中。
偶书
陈襄（宋代）

朝居晦息与山邻，物理由来有屈伸。
独把一心经万事，逍遥须养谷中神。
复偶见三绝
韩偓（唐代）

雾为襟袖玉为冠，半似羞人半忍寒。

别易会难长自叹，转身应把泪珠弹。

桃花脸薄难藏泪，柳叶眉长易觉愁。

密迹未成当面笑，几回抬眼又低头。

半身映竹轻闻语，一手揭帘微转头。

此意别人应未觉，不胜情绪两风流。
上黄端明寿诗以竚期三入后一品见玄孙为韵
李吕（宋代）

温旨再褒荣，王人就咨諗。
早晚诏公归，余波润群品。
点绛唇（冬）
朱淑真（宋代）

风劲云浓，暮寒无奈侵罗幕。髻鬟斜掠。呵手梅妆薄。

少饮清欢，银烛花频落。恁萧索。春工已觉。点破香梅萼。
答友人
赵嘏（唐代）

诗家才子酒家仙，游宦曾依积水边。窗户动摇三岛树，

琴尊安水五湖船。罗浮道士分琼液，锦席佳人艳楚莲。

今日相逢朗吟罢，满城砧杵一灯前。
神通夜宿玉虚宫小轩正对步虚峰道士云天宝三
韩元吉（宋代）

封禅空余不死名，华清宫里望长生。
閒云强作人间瑞，更有山呼万岁声。
满江红·……正秋容万里
华岳（宋代）

……正秋容万里，十分明洁。后羿久忘逃去处，东方尚忆来年月。但无端、燕贺赋声诗，容凡客。
句
何执中（宋代）

香山寂寂听因缘。
北风
彭汝砺（宋代）

北望南淮云更遮，别离始觉路为赊。深林青杏还争熟，浅水红莲亦自花。
游仙词三十三首
王镃（宋代）

绿鬓毛姑翠羽衣，口中犹自说秦时。
琼丝小筥无人见，藏有麟洲五色芝。
送王季和文知施州二首
林表民（宋代）

皂盖蚕丛去，青祗凤历颁。
雪林猿叫峡，春院鸟啼山。
文字传三楚，恩威化八蛮。
政成明主召，九虎启天关。
复挽
施士衡（宋代）

十年帅钺倦驰驱，适意方谋一壑居。贾谊有才终太傅，薛收无寿处中书。

伤心风月江心古，过眼光阴梦幻虚。红紫飘零春色尽，后凋松柏独萧疏。
长桥
杨备（宋代）

渔市花村夹酒楼，山光沈碧水光浮。
松陵雨过船中望，一道青虹两岸头。
白纻辞三首
李白（唐代）

扬清歌，发皓齿，北方佳人东邻子。
且吟白纻停绿水，长袖拂面为君起。
寒云夜卷霜海空，胡风吹天飘塞鸿。
玉颜满堂乐未终，馆娃日落歌吹濛。

月寒江清夜沉沉，美人一笑千黄金。
垂罗舞縠扬哀音，郢中白雪且莫吟，子夜吴歌动君心。
动君心，冀君赏。
愿作天池双鸳鸯，一朝飞去青云上。

吴刀剪彩缝舞衣，明妆丽服夺春晖。
扬眉转袖若雪飞，倾城独立世所稀。
激楚结风醉忘归，高堂月落烛已微，玉钗挂缨君莫违。
春日留都
郭谏臣（明代）

久脱朝簪伏草莱，投閒今上凤凰台。马前双阙连云起，天外三山耸翠来。

好鸟偏从名苑集，奇花多向上林开。六朝旧事今何在，欲踵风流愧不才。
偶题
薛能（唐代）

到处吟兼上马吟，总无愁恨自伤心。

无端梦得钧天乐，尽觉宫商不是音。
赠魏衍三首
陈师道（宋代）

妙年文墨秀儒林，老眼今晨得再明。
历块过都聊可待，未须回首一长鸣。
送曾甥八三哥
韩淲（宋代）

文家渺江海，事物隘天地。不患寡所识，要在索其至。

圣贤力已到，螟蜾世名利。堂堂一唯翁，守约妙洙泗。

眷言汝少年，趣向已知意。相从匝寒暑，愧我有事累。

归舟江风急，惜别重增喟。约己能自修，它年幸相记。
野翁山居
施廉（明代）

清晨梳我头，有客过茅宇。呼儿具尊罍，展席集朋侣。

钩帘对青山，潇潇落疏雨。可人期不来，相思渺何许。
题梨花图
赵佶（宋代）

楼台影里和风煖，弦管声中瑞日长。从听娇鹦说来路，莫教蜂蝶损浓芳。
菖蒲
刘敞（宋代）

香清自足爱，味厚非所伦。如何缺缺徒，反以花为真。

花奇不可见，举世皆忌辛。谁将擢仙骨，愿比芝苗珍。
马远所画握扇杨后题识于上
袁华（明代）

金粟花攒壁树开，月明露湿玉阶苔。尚馀数叠香痕在，曾向坤宁殿里来。
六代祖师赞
释心月（宋代）

字则不识，宗说俱通。
如风吹水，如日行空。
破荡箕裘是此翁。
赋梅
杨公远（宋代）

雪月云烟件件宜，骚人墨客费寻思。
怕渠因得逋仙句，不要人言法字诗。
哭宋文渊
王洋（宋代）

蔼蔼声华动帝宸，一时车马走芳尘。
文如屈宋才仍富。心似皋夔道已醇。
身后功名因报主，生前勋业为忧民。
知公本意安刘氏，不许身危更累亲。
归自谣·春艳艳
冯延巳（五代）

春艳艳，
江上晚山三四点，
柳丝如剪花如染。
香闺寂寂门半掩，
愁眉敛，
泪珠滴破燕脂脸。
醉下祝融峰
林用中（宋代）

祝融高处怯寒风，浩荡飘凌震我胸。
今日与君同饮罢，愿狂酩酊下遥峰。
黄朝议赐紫
刘攽（宋代）

长年金紫最相宜，晚达非干入手迟。白发闵劳官职事，赤松元手帝王师。

鱼衔印钮丹鳞舞，鹘勘袍花烂椹垂。少似主恩崇旧德，挂车无异立朝时。
闻李壁山还自苍梧雨中奉讯
黄衷（明代）

潦漫槎头钓伴稀，龙门高韵苦相违。旧题白雪何人和，独泛苍梧几日归。

苔径不教收雀网，虹湖偏惜褪莲衣。浮云名迹那堪忆，蔬粝论文道岂非。
题单丙文画像
徐照（宋代）

几年无字学，宋代出王钟。
钩锁全遗力，锥沙不露锋。
神明还旧观，时辈获稀逢。
点曳连烟雾，崩腾动凤龙。
势成期险峻，意造绝纤稼。
八法因知永，三分可问踪。
丰多寻圣病，求务废眠饔。
若匪蒙提耳，终难免击胸。
道玄令自悟，恩大报无从。
新砚传沅石，寒煤扫岳松。
缺碑年号在，古器土泥重。
注分元非浅，舒情似独隆。
租人脂晓辖，离馆听秋蛩。
贾岛铜为像，平原绣作容。
简编流越海，魂梦历蛮峰。
先喜趋朝日，应须领戟僮。
和野步
韦骧（宋代）

追随仙舫南溪去，欲向春波掷钓竿。无奈东风揽清兴，却吹晴霭作溪寒。
忆秦娥·云垂幕
朱熹（宋代）

云垂幕。阴风惨淡天花落。天花落。千林琼玖，一空鸾鹤。征车渺渺穿华薄。路迷迷路增离索。增离索。剡溪山水，碧湘楼阁。
句 其一
李光（宋代）

此日开轩怀谢傅，直缘谈笑破苻坚。
山行
方岳（宋代）

诗卷空留紫翠间，风花飞絮岂堪攀。
埋云已笑梦中梦，敲月更烦山上山。
长短百年谁是主，死生一概匹如閒。
病余勘破人间事，底用瞿昙说八还。
喜晴即用前韵
袁说友（宋代）

春田欲雨常忧迟，夏田得雨雨嗟逾时。
春耕夏耨两无及，眼乾嗟竭空沾衣。
翻翻联联脚力尽，万车不救一尺泥。
朝看东南暮西北，晚霞倏忽山头归。
白日一照黄潦定，秋来准拟筛红粞。
旱田拾得晚田熟，今年更救明年饥。
念夫陇上一月宿，趁晴归欲呼妻儿。
与夫岁岁同甘苦，未容恤纬惭嫠妇。
碧玉峡
张思（宋代）

野迥方知天广大，身高更觉石岧峣。泉人试为平章看，胜绝何如透碧霄。
和徐榷院唐佐见寄七首
何梦桂（宋代）

望有玉山果，细实如房蜂。
世味羞桃李，弃此盘盎巾。
肤顽味更涩，仅能杀三虫。
赖以著微绩，始袭炎帝封。
不意得君采，致身原相从。
山堂前庭有奇石数种其状皆与物形相类在此久
文同（宋代）

巨尾蟠深草，丰毛覆古苔。
雕栏临绮席，长欲上香台。
题舒秀实锄隐
卞思义（元代）

宾幕归来野兴浓，卜居还得近城东。绕篱自斸荆榛地，傍屋添栽杞菊丛。

一钁燕泥春雨后，数声牛笛暮烟中。红尘轩冕非吾事，老圃如今愿己同。
出张家湾
庞嵩（明代）

半束琴书只鹤随，沿堤烟柳正丝丝。瞻天渐觉庭墀远，出郭宁丝道路迟。

湛露有恩偏我负，浮云随改更休疑。草庐会葺前人旧，早养庭槐绿荫垂。
即事 其三
李彭（宋代）

纷纷著作能上马，衮衮紫微俱斲窗。韩侯遽绾铜章去，岂坐双流带二江。
怀曾景建二首
刘克庄（宋代）

曾有舂陵逐客篇，流传哀动紫阳仙。
安知太白长流处，亦在重阳野葬边。
碎板一如坡贬日，盖棺不见桧薨年。
谁云老眼枯无涕，闻说临川即泫然。
题善草字者一绝
苏籀（宋代）

獐猎包羞爵秩加，舆人捧腹只呀呀。
踏摇妍状当垆手，如许银钩殆可嘉。
米积外科僧照源堂
洪咨夔（宋代）

潜山尽头，孤峰嶭嵲。
布宝鬘云，雨玉珂雪。
中有医禅，碧眼电掣。
人以病求，一岁几{门里加果}。
开方便门，出广长舌。
病从心起，当从心灭。
方起於心，汹汹烈烈。
不冰而寒，不火而热。
寒热交战，内外癥结。
瘰疬疽瘤。痀瘘蹩躠。
汤熨针泛，色察脉切。
不如治心，心和气悦。
如凝斯泮，如壅斯决。
勿药有喜，匪涣其血。
凡浊恶海，万病一辙。
大摩尼珠，一照万彻。
是珠在裓，无有差别。
名九转丹，字千金诀。
为安心竟，寒水秋月。
维摩无病，文殊无说。
吴起妻
何荆玉（明代）

齐国岂无士，嫁与卫人儿。誓绣鸳鸯被，盟开连理枝。

百年以为愿，谁肯半途歧。贫贱甘共守，富贵乐相携。

生离且惊怕，死别岂能为。君昔读六韬，妾心已弗怡。

兵家尚残忍，十中无一慈。母死君不归，妾心益相疑。

所生且如此，何人不可施。今鲁有边急，将军欲伐齐。

妾乃齐之女，齐婿非所宜。辞将不敢望，黜妾妾甘归。

错落桃花锦，连绵共素机。金刀将下剪，心痛手犹迟。

数年恩爱体，白刃忍相催。薄雪春归际，残霜日上时。

膏兰辞绿鬓，青镜掩蛾眉。梦随鸳带断，魂共凤衾离。

仰望而终身，须臾不可支。不如嫁樵牧，田野共追随。

芒荆误到体，怜惜急相披。知君素好色，岂竟守空帏。

只恐后来者，心猜爱亦亏。妾身委魍魉，妾魄逐熊罴。

看君垂绶日，谁戴紫霞帔。
一箩金 题扬州女子静怜月底修箫谱障子
郑文焯（清代）

镜里愁妆熏麝苦。细玉参差，却替花魂语。人瘦于花花尚妒。

冷香吹雪开庭暮。

罗袂禁寒谁伴汝。曲曲阑干，曲到无凭处。满把春星和梦数。

旧情红老东风树。
少参漆公太史赵公过浮丘 其二
黎民表（明代）

阁道丹梯驾泬寥，青松飞盖影相交。尊前共揽苍精佩，花下同趋绛节朝。

紫气关门仍不散，赤松天路肯相邀。楼船已息重溟浪，策杖何时过野桥。
过韩氏庄登小阁 其二
释道潜（宋代）

玉秀兰芬好弟昆，时来挟册视田园。囷场古木千章合，彷佛秦人避世村。
又示两儿
杜甫（唐代）

令节成吾老，他时见汝心。浮生看物变，为恨与年深。

长葛书难得，江州涕不禁。团圆思弟妹，行坐白头吟。
临江小泊
戴复古（宋代）

舣舟杨柳下，一笑上茶楼。
适与胡僧遇，非因越女留。
云行山自在，沙合水分流。
独酌临清泚，知心是白鸥。
利
方翥（宋代）

江上柴门照夕阳，牧童蓑笠下牛羊。
明朝依旧山前路，溪北溪南花草香。
即事六言七首 其四
吕本中（宋代）

百壮艾能已疾，一杯酒便生春。熟睡觉时意思，罢劳歇后精神。
宁都上元有作 其一
陈元晋（宋代）

一觉翛然已五更，窗横梅影月偏明。年时记得嬉游罢，犹为梅花梦不成。
闲游
陆游（宋代）

大冠长剑已焉哉，短褐秃巾归去来！五世业儒书有种，一生任运仕无媒。
麦经小雨家家下，菊著新霜处处开。
自笑闲游心未歇，青鞋蹋踤白云堆。
甲午岁朝寓桂林，记去年是日泊桐江，谒严子
范成大（宋代）

去年晓缆解江皋，也把屠苏泛浊醪。
一席饱风渔浦阔，千山封雪钓台高。
将军老矣鸣孤剑，客子归哉咏大刀。
早晚扁舟寻旧路，柁楼吹笛破云涛。
晚归寄无咎二首
张耒（宋代）

雨气入古屋，薄帷生夜清。
想君拥鼻坐，端学苦吟生。
泥深欺我马，归卧日半楹。
浩然有奇想，非子定谁评。
次年又约二丈集沧洲
陈宓（宋代）

去年今夕晴还雨，今岁连朝雨忽晴。
不请高人来共看，月华肯□十分明。
同张宾王上仙愚公诸君子秦淮泛舟
范景文（明代）

携酒来寻桃叶渡，听歌共上木兰舟。人当醉极偏矜醒，欢到关兰反作愁。

叠浪远山描浅黛，媚人明月趁清秋。朱栏曲曲香风散，丝管声中笑韵流。
殢人娇
毛滂（宋代）

雪做屏风，花为行帐。屏帐里、见春模样。小晴未了，轻阴一饷。酒到处、恰如把春拈上。

官柳黄轻，河堤绿涨。花多处、少停兰桨。雪边花际，平芜叠幛。这一段、凄凉为谁怅望。
和韩道济见示云溪之什
郭印（宋代）

水竹吾庐胜，幽遐不用寻。
秋江分浩渺，夏日閟沉阴。
野客敲门看，骚人倚杖吟。
佥言清入骨，坐久发毛森。
和端式十题·天外峰
司马光（宋代）

飞鸟去不息，长空黯何极。
疏峰带夕晖，点缀秋天碧。
禅观坐超然，相望两沈寂。
四月望再游西湖十首
陈造（宋代）

杖挑初日闯云关，忽报充师早下山。
煮茗谭诗有贤子，免教题凤怅空还。
吊崔补阙
徐夤（唐代）

近来吾道少，恸哭博陵君。直节岩前竹，孤魂岭上云。

缙绅传确论，丞相取遗文。废却中兴策，何由免用军。
哀双凤诗连句
范当世（清代）

二月江南柳，风条踠绿芜。枇杷门巷在，裙屐酒尊逋。

无意逢花落，何缘救草苏。为君数前事，怆我郁嘻吁。

碧玉家原小，红儿貌不殊。凤饥梧粒瘦，虫蚀蕙根枯。

绛树雕栏出，青螺宝镜摹。弹筝愁浪子，扶酒倚香奴。

鬼卦金钱卜，欢情斗帐腴。缬云方共晓，珰月莫难敷。

含娣羞团扇，缄盟结绣襦。郎来婴武觉，梦浅碧鸾扶。

半臂宵宁冷，双飞愿忽孤。缯绨穷赎蔡，玳瑁独栖卢。

岂悔偷灵药，终难并鄂柎。隔帘牛女怨，递简角张迂。

强笑成歌舞，华妆泫粉朱。纵摇雕玉佩，未剖黑心符。

宓枕惟遗植，苏台誓托吴。露莲秋后苦，霜菊影边癯。

一病秦医拙，千行楚泪俱。名驹犹惜骨，灵鸟竟辞笯。

宛转卷葹拔，悽凉杜宇呼。命残留钿合，肌煖待襜褕。

谁道城南艳，能从陌上夫。百金豪客帽，九鼎美人躯。

往者曾平视，今来失彼姝。夫容悭晚堕，蘅芷际春徂。

锦瑟鸳弦尽，香泥燕垒无。欲铭罗袜冢，更涕博山垆。

沧海填精卫，穷阴种橐吾。天涯感沦落，回首共踟蹰。
赠常侍御
李白（唐代）

安石在东山，无心济天下。一起振横流，功成复潇洒。

大贤有卷舒，季叶轻风雅。匡复属何人，君为知音者。

传闻武安将，气振长平瓦。燕赵期洗清，周秦保宗社。

登朝若有言，为访南迁贾。
杂兴
陆游（宋代）

东家饭牛月未落，西家打稻鸡初鸣。
老翁高枕葛幮里，炊饭熟时犹鼾声。
虢州郡斋南池幽兴因与阎二侍御道别
岑参（唐代）

池色净天碧，水凉雨凄凄。快风从东南，荷叶翻向西。

性本爱鱼从，未能返岩溪。中岁徇微官，遂令心赏睽。

及兹佐山郡，不异寻幽栖。小吏趋竹径，讼庭侵药畦。

胡尘暗河洛，二陕震鼓鼙。故人佐戎轩，逸翮凌云霓。

行军在函谷，两度闻莺啼。相看红旗下，饮酒白日低。

闻君欲朝天，驷马临道嘶。仰望浮与沈，忽如云与泥。

夜眠驿楼月，晓发关城鸡。惆怅西郊暮，乡书对君题。
客边五首 其四
王冕（元代）

不学养生术，且为归隐谋。青山犹昨日，白发不禁秋。

适兴须村酿，忘机狎海鸥。夜来何所事？欲上仲宣楼。
秋兴八首 其六
杜甫（唐代）

瞿唐峡口曲江头，万里风烟接素秋。
花萼夹城通御气，芙蓉小苑入边愁。
珠帘绣柱围黄鹄，锦缆牙樯起白鸥。
回首可怜歌舞地，秦中自古帝王州。
宣妙寺偶成
卫宗武（宋代）

翠玉光中藤拄杖，绿去丛里竹提舆。
幽寻是处堪盘泊，绝胜当年五马车。
林正甫察院出示送刘德修都运殿院诗并德修和
虞俦（宋代）

吾道艰难孰使然，忧来真欲问诸天。
方看骢马避桓典，遽为虾诸赋玉川。
去国身轻宁絜絜，爱君意在故卷卷。
瞿塘滟滪风波恶，百丈孤骞上濑船。
玉莲堂
董嗣杲（宋代）

仙根曾就华峰移，净引湘波出浴妃。
龙护先皇三字在，燕居旧尹一清非。
风檐摇影凉姿媚，月槛迷香冷艳肥。
平展水天菱唱远，竹山苍翠自成围。
九日病中
蓝智（明代）

茅屋黄花共寂寥，病容诗思总无聊。山童夜静分松火，道士天寒送药苗。

落木荒陂秋澹澹，鸣鸡空馆雨潇潇。仙家瑶草年年长，弱水蓬莱路更遥。
赴资阳经嶓冢山（汉水所出，元和三年已授此官）
羊士谔（唐代）

宁辞旧路驾朱轓，重使疲人感汉恩。

今日鸣驺到嶓峡，还胜博望至河源。
杨莲甫督部阅师马厂有诗索和不得已依韵赋呈
王振尧（清代）

良平不武勃无文，名世当朝作庆云。词苑旧传羽猎赋，国威重见背嵬军。

苍凉战史寻龙血，熠爚兵符切玉纹。薄海归心元老在，从容巾扇靖纷纭。

上兵应自伐谋先，笑睨邻王左右贤。真见老罴横卧道，肯教虏马近窥边。

北门管钥防秋地，西汉楼船肄武年。但使执戈同卫国，不须计亩策屯田。

临流立马晓尘清，玉帐无声画角鸣。八阵风云随手变，九霄日月照心明。

禁中有语询颇牧，天上何时洗甲兵。橐笔从军老王粲，辕门尚听鼓茄声。
遇物感兴因示子弟
白居易（唐代）

圣择狂夫言，俗信老人语。我有老狂词，听之吾语汝。

吾观器用中，剑锐锋多伤。吾观形骸内，骨劲齿先亡。

寄言处世者，不可苦刚强。龟性愚且善，鸠心钝无恶。

人贱拾支床，鹘欺擒暖脚。寄言立身者，不得全柔弱。

彼固罹祸难，此未免忧患。于何保终吉，强弱刚柔间。

上遵周孔训，旁鉴老庄言。不唯鞭其后，亦要轭其先。
和刘后村梅花百咏
方蒙仲（宋代）

沸鼎乾坤尘未消，椒菌杂袭少高标。
君王曾梦商岩否，此物差堪与燮调。
偈颂一百一十七首
释绍昙（宋代）

祖父田园，积年荒废。
农不务耕，渔专讨利。
彻底掀翻自有人，去尽残芦并败苇。
雁过长空，影沉寒水，
字字声声说大义。
唐山赤县距修门不二百里土风俭朴专务桑麻余
钱时（宋代）

深深涧谷唐昌县，莽莽桑麻古歙风。
但得长官能阜俗，不消此外别言功。
朱坡
林宽（唐代）

朱坡坡上望，不似在秦京。渐觉溪山秀，更高鱼鸟情。

夜吟禅子室，晓爨猎人铛。恃此偷佳赏，九衢蜩未鸣。
春日散策二首
白玉蟾（宋代）

水长二三尺，梅余六七花。
明朝须不雨，今晚已成霞。
殊不恶斋秋晚闲吟五绝
范成大（宋代）

中秋昨已等闲过，重九今还如梦来。
霜鬓数茎羞堕帻，黄花三度笑空杯。
题子瞻墨竹
黄庭坚（宋代）

眼入毫端写竹真，枝掀叶举是精神。
因知幻物出无象，问取人间老斲轮。
寄张襄州
王安石（宋代）

襄阳州望古来雄，耆旧相传有素风。
四叶表闾唐尹氏，一门逃素汉庞公。
故家遗俗应多在，美景良辰定不空。
遥忆习池寒夜月，几人谈笑伴诗翁。
赋得天寒月映霜送黄布政定之山东
曹义（明代）

除书晓捧出明光，朝罢瑶阶月映霜。积素冷涵环佩莹，清辉晴耀锦衣香。

心悬北阙天恩重，望入东蒙客路长。莫道此时寒气肃，薇垣到日转春阳。
句
王嵒（宋代）

溪分涧夺朝宗晚，残月残云信所之。
萧洒参军宇六首 其一
韦骧（宋代）

萧洒参军宇，临庭客不过。秋花生意渐，夏木昼阴多。

坦腹群书榥，支藜一径莎。尘泥奔走外，得此兴如何。
竹夫人
谢五娘（明代）

青奴何事漫相轻，封号今同虢国荣。九夏专房非在貌，一身空洞若为情。

君恩本自无心得，妇节从来彻骨清。叹惜班姬秋后扇，半生幽恨几时平。
念奴娇（见郑文昌于上柏）
李曾伯（宋代）

平生宦海，是几番风雨，几番霜雪。绿野来归身强健，镜里微添雪发。剑束床头，书寻架上，富贵轻于叶。南坡石竹，年来尤更清绝。

好是梅坞松关，对湘溪一曲，翠屏千叠。柱杖蓝舆诗卷里，尚小东山勋业。只恐鸥盟，难忘鹤怨，未是闲时节。片云收却，照人依旧明月。
自乌石渡湘思去岁与朱元晦林择之偕行讲论之
张栻（宋代）

朝来一舸渡湘水，山色横秋真可怜。
忽忆去年联骑客，沙边搔首意茫然。
至日欢喜口号
洪咨夔（宋代）

青城矗矗紫坛深，碧宇无风挂斗参。
亿万苍生齐合爪，圣明天子得天心。
羸疾益间呈聶长孺学士
宋祁（宋代）

病绪蹇骚骚，弥旬旷坐曹。
缘忧初得损，非巧亦成劳。
计月销双初，惊年变二毛。
隙尘闲日满，当药晬时熬。
顾此逢熙盛，纷吾异俊髦。
滥趋华雉省，清舐翠螭毫。
数米仍能饱，抢榆不顾高。
聊寻秘方枕，更缮养生刀。
夕穗含风月，秋禽企露皋。
比来差胜晤，有意伴持螯。
壬辰过鄂渚简张子直总干二首
李曾伯（宋代）

三载三来汉水湄，做成底事又空归。
尘埃暂解微官缚，雨雪犹空战士衣。
黄鹤喜寻诗侣约，白鸥还悟海翁机。
掀髯一接春风笑，例觅渔蓑老钓矶。
题简斋
袁说友（宋代）

胸中元自有江山，故向巴丘见一斑。
明月清风收拾尽，简斋诗遂满人间。
暮前韵谢王主簿二首
项安世（宋代）

南州高士到湘州，山鬼湘娥暮暮愁。
行世头颅浑欲老，贺天胸暮未经酬。
搜残风月三千界，吟破江湖九十洲。
谁报玉皇香案道，早将关放石渠休。
送陈忠玉兼寄尹梦得黄仲通并寄季通侄五首
张嵲（宋代）

南川解袂十年余，环堵萧然颇自娱。
生计荒余莫深恨，归来犹得在枌榆。
永康孙明府颋秩满将归枉路访别
戴叔伦（唐代）

门前水流咽，城下乱山多。非是还家路，宁知枉骑过。

风烟复欲隔，悲笑屡相和。不学陶公醉，无因奈别何。
今春花卉盛时黄雾连十馀日不解久不作诗偶成
张嵲（宋代）

病觉诗思竭，年华奈若何。乱花欺客恨，黄雾作春魔。

地僻交游绝，庭空鸟雀多。乱离从节变，不复叹蹉跎。
次韵谢平心胡祠监见惠生日五首
方回（元代）

五朝遗老冠时贤，家祭犹无掩豆肩。
文采春花洛阳苑，精神秋隼华峰巅。
难兄共对三千字，晚境今开九十年。
富贵朱门百杂碎，先生归卧故庐全。
春日访独孤处士
杜荀鹤（唐代）

地僻春来静，深宜长者居。好花都待晚，修竹不妨疏。

雁入湘江食，人侵晓色锄。似君无学处，头白道如初。
述怀
何景明（明代）

紫芝黄独几回新，霜雪山中又见春。万古光阴双过客，五年江海一归人。

豺狼满地无行路，戎马他乡有战尘。浉水河边钓台上，分明天与此闲身。
逸句
元础（唐代）

寺隔残潮去，采药过泉声。林塘秋半宿，风雨夜深来。
奉敕题元钱选右军观鹅图
曾习经（清代）

一世羲之惋慨多，临河誓墓意如何。画师只貌寻常事，爱说黄庭换白鹅。
虞美人·庐敖夫妇骖鸾侣
张孝祥（宋代）

卢敖夫妇骖鸾侣。相敬如宾主。森然兰玉满尊前。举案齐眉乐事、看年年。
我家白发双垂雪。已是经年别。今宵归梦楚江滨。也学君家儿子、寿吾亲。
感旧
徐熥（明代）

秋光依旧满房栊，镜里铅华渐不同。去岁今宵卿忆否，锦衾香煖烛摇红。
次韵梁天机见寄
郑獬（宋代）

一听秋声鬓已凋，孤心惊起拂星杓。
轮囷自分为蟠木，濩落宁堪作大瓢。
新箧唱酬诗草满，旧衣倾泼酒痕消。
高篇已许临佳菊，更作栏杆护翠条。
春日有怀
陆之裘（明代）

二月凭高思渺茫，吴门树转绿波长。
青帘画舫移春色，重阁飞楼动日光。
鸿雁去边秦苑字，梅花落处汉宫妆。
乡关苦忆他乡客，况尔他乡忆故乡。
重游新安
林云铭（清代）

频日缘溪箬茧船，到来犹见旧山川。烽烟甫靖多空巷，戎马成山杂市廛。

鬓雪自怜前貌改，晨星难得故人全。扶藜父老争相问，忆唱骊歌十二年。
巫峡
杨炯（唐代）

三峡七百里，惟言巫峡长。
重岩窅不极，叠嶂凌苍苍。
绝壁横天险，莓苔烂锦章。
入夜分明见，无风波浪狂。
忠信吾所蹈，泛舟亦何伤！
可以涉砥柱，可以浮吕梁。
美人今何在？灵芝徒自芳。
山空夜猿啸，征客泪沾裳。
题乌程簿厅浮玉亭七首
袁说友（宋代）

谁将绝景傍家边，举足溪山已满前。
莫恨微管清俸少，一亭风月不论钱。
黄氏三层楼
华岳（宋代）

瘦筇支我上高寒，风露凄清酒力悭。
千里人邀千里月，一重楼见一重山。
筵前飞雪喷焦遂，槛外行云遏小蛮。
便好翻身驾黄鹄，直将情枉扣天关。
人月圆·玄都观里桃千树
元好问（金朝）

玄都观里桃千树，花落水空流。凭君莫问：清泾浊渭，去马来牛。凭公扶病，羊昙挥涕，一醉都休。古今几度，生存华屋，零落山丘。
来贤堂
罗伦（明代）

晓天光霁动千山，回首英灵见二难。铁鹤夜留玄露饮，金童朝煮白云餐。

笔头澜涌文翻水，镜里春回酒上颜。谁在青霄望牛斗，可教长剑倚虚寒。
村居即事二首 其一
俞德邻（宋代）

地僻村深过客稀，数家生聚突烟微。鱼虾入网忙呼酒，鹅鸭栖池静掩扉。

唤妇索绹苫屋角，课儿斫竹补篱围。沟东积水通前浦，也有蒲帆带雨归。
赋得收谷虎赠葛太医
徐贲（元代）

红杏子初熟，黄班性久驯。卧看收谷器，行识问医人。

逐少非营利，藏多得赡贫。近闻勾漏县，花似董林春。
古镜行
释居简（宋代）

一奁古碧涵冷秋，泓澄绀滑凝不流。开奁拂拭辨款识，认得轩辕在时事。

轩辕昔游广寒殿，取太阴精酬百鍊。囧囧妖踪怪影消，夜哭空郊晓奔窜。

菱花乱古亦乱真，识真考古今无人。黄金宁可买不死，难买张华两眸子。
望瀛亭二首 其二
杜子民（宋代）

北望沧溟大，茫茫天地间。回环知万里，缥缈认三山。

汉使何年到，星槎度岁还。蟠桃应已熟，方朔在人寰。
初三日甲子雨次日雪上元方立春
方回（元代）

我比绛老今何如，甲子三百六十余。
雨多晴少几水旱，往往咎十符占书。
新正三日甲子雨，残腊未春何所生。
通理三白妄自宽，明旦寒檐雪寸许。
耳顺已过从心前，平生目击真可怜。
兵戈屠斫骨骸拄，疾疫葬埋墟墓连。
偶容脱遗鬼录内，贫无人知窘无对。
至此岂可逢歉岁，夜枕梦惊心欲碎。
虽然慎勿尤天公，迩年米价元不穹。
汝自不肯学贪吏，攒眉耸肩甘诗穷。
世綵溪
许景衡（宋代）

菜子斑衣祇一身，未如今日剑溪滨。一门纯孝非无种，百岁高溪更有人。

饶得云孙千指盛，知他间世几番新。太平佳话君休惜，洗我从来两耳尘。
梅花坡
韩伯修（宋代）

休问桃源路，寻梅暂往还。
梅花有知己，何必定湖山。
五泄山寺
廖虞弼（宋代）

招提深锁绿苔幽，故遣高人向此留。
万叠云山从地涌，双源瀑布自天流。
风翻象宇松声碎，雨过禅房竹翠浮。
试问苾刍会厌客，乘閒还许再来否。
应天长·当时心事偷相许
冯延巳（五代）

当时心事偷相许，
宴罢兰堂肠断处。
挑银灯，扃珠户，
绣被微寒断秋雨。
枕前各泪语，
惊觉玉笼鹦鹉。
一夜万般情绪，
朦胧天欲曙。
岁事歌二首
朱长春（明代）

岁前立春下黑雾，三日蒙蒙岁朝度。
白日不光云头乌，沾衣如朝土如腐。
岁风况自东南来，发书占之民有灾。
苦竹根边土螾动，棠梨稍上山蜂猜。
岂无当道问牛喘，对雪呼僮且举杯。
送梁鸿胪之什邡次孟望之韵
何景明（明代）

王官叶县宰，仙令汉庭闻。宠饯倾朝俊，清光忆近君。

鹢舟三峡去，凫舄九霄分。锦水流营月，巴山入阵云。

朝廷再遣将，郡邑半从军。雍齿封侯地，期君早树勋。
损窗
释普济（宋代）

六处虚明不假修，七穿八穴有来由。
霜风霰雪纵横入，不是愁人也著愁。
访薛宜堂
李家骏（清代）

花气满阑干，相逢意洒然。君凭诗作业，我以石为田。

得句云归洞，谈经月在天。三更人不寐，铁砚欲磨穿。
寿袁睎我方伯尊翁
孙继皋（明代）

汝南月旦数诸袁，盖世风标尔自尊。向以文章雄郡国，不将纶綍傲丘樊。

微吟花影春萦社，半醉江声夜到门。共指衡山堪献寿，郎君新此建朱幡。
鹧鸪天（立春后即事）
刘辰翁（宋代）

旧日桃符管送迎。灯球爆竹斗先赢。鹿门乱走团栾久，才到城门有鼓声。

梅弄雪，柳窥晴。残年犹自冷如冰。欲知春色招人醉，须是元宵与踏青。
思君恩
王涯（唐代）

鸡鸣天汉晓，莺语禁林春。谁入巫山梦，唯应洛水神。
菩萨蛮 其六
程颂万（清代）

忆得双文衫子薄。夜深斜搭秋千索。一夜好风吹。含啼向彩帷。

红楼三十级。绮阁临初日。眼尾泪侵寒。帘烘欲过难。
书称顾别驾勉庵别驾诗以博笑
陈献章（明代）

勉庵别驾今相随，书法兼之盖亦宜。若道是名皆外物，因君分别却生疑。
解连环（岳园牡丹）
蒋捷（宋代）

妒花风恶。吹青阴涨却，乱红池阁。驻媚景、别有仙葩，遍琼甃小阁，翠油疏箔。旧日天香，记曾绕、玉奴弦萦。自长安路远，腻紫肥黄，但谱东洛。

天津霁虹似昨。听鹃声度月，春又寥寞。散艳魄、飞入江南，转湖渺山茫，梦境难托。万叠花愁，正困倚、钩阑斜角。待携尊、醉歌醉舞，劝花自乐。
小茄园杂兴 其三
沈承瑞（清代）

疏疏天上星，淡淡池中水。潜鱼静夜澜，明珠在波底。

照见素人心，上下亿万里。纤云隔不住，大风吹不起。
疏影（笋薄之平江）
邓剡（宋代）

瑶尊蘸翠。短长亭送别，风恋晴袂。腊树迎春，一路清寒，能消几日羁思。霜华不惜阳关柳，悄莫系、行人嘶骑。对梅花、一笑分携，胜约别来相寄。人物仙蓬妙韵，瑞鸾敛迅翼，聊憩香枳。见说使君，好语先传，付与芙蓉清致。客来欲问荆州事，但细语、岳阳楼记。梦故人，剪烛西窗，已隔洞庭烟水。